裴徽 (三國)

裴徽，字文季，河東聞喜人，係三國中曹魏嘅官員，係裴潛嘅細佬。佢係「八裴」之一，啲人將佢同「八王」中嘅王祥對比。

裴徽做官到冀州刺史，封得爵位蘭陵武公。佢有好高嘅才能，識睇嘢，尤其善於研究玄學，講得出箇中玄妙，同魏晉時代嘅玄學家、士人交往密切。傅嘏喺年少時就識得佢，後來荀粲同傅嘏傾玄學，由於傅嘏擅長於名理之學，而荀粲推崇玄遠之理，所以雖然佢哋都係探討玄學嘅學問，但講嘢時一急講唔多清，就會有誤會拗撬。裴徽對於佢哋兩家嘅諗法都通達瞭解，所以喺箇中調解，幫兩家疏通玄理意思，卒之令兩家明白對方講咩，結果喺裴徽嘅幫助之下，荀粲同傅嘏做咗老友。

魏晉時緊要嘅玄學家王弼喺佢少時拜訪過當時係吏部郎嘅裴徽，裴徽一見佢就知佢係叻人，用好難解嘅哲學問題問佢：「無，確實係萬物嘅根源，不過聖人唔肯就無本身論說，而老子不斷反覆申明佢，點解呢？」王弼答：「聖人以無係本體，但無係講唔清嘅，冇辦法直接講佢，所以唔講佢。而老子係以有去論述無，所以可以不斷去講嗰個不足以去論說嘅無。」於是傅嘏亦都識得王弼呢個人。

除咗玄學家，裴徽亦同術士接觸過。管輅就喺趙孔曜嘅推薦下畀裴徽提拔做官，而且裴徽同管輅嘅關係重幾好添。

裴徽好早過世，留低四個仔，由大到細分別係裴黎、裴康、裴楷、裴綽，大仔做武將，三個細仔都係做官，兼且都係名士，其中裴楷嘅才望最高。

裴徽係河東裴氏一大分支西眷裴嘅始祖，因爲佢嘅子孫多數入仕西涼，所以稱爲西眷裴。喺日後西眷裴又分化出三個大分支，即係洗馬裴、南來吳裴、中眷裴，同西眷裴、東眷裴並列爲河東裴氏五大房支，所以實質上裴徽係五大房支中四支房支嘅始祖。

家庭 
老豆：裴茂
兄弟、侄、侄孫
裴潛
裴秀
裴頠，「八裴」之一
裴儁
裴輯
裴綰
又有細侄裴邈，「八裴」之一
仔女、孫
大仔裴黎
二仔裴康，「八裴」之一
三仔裴楷，「八裴」之一
裴瓚，「八裴之一」
四仔裴綽，「八裴」之一
裴遐，「八裴」之一

參攷資料 

類:山西人
類:三國人
徽